Angelicas far i retten: – Jeg visste ikke at hun var syk
Faren til den døde 13-åringen vitner fredag i saken der moren er tiltalt for grov omsorgssvikt. Han, som er bosatt i USA, forklarer at han hadde begrenset kontakt med datteren etter at tiltalte og Angelica flyttet til Norge. Han hevder at han ikke visste at datteren var alvorlig rammet av anoreksi. – Hun sa at Angelica var veldig flink til å gå på ski og at hun hadde det bra på alle måter, men så viste det seg at hun ikke hadde det bra i det hele tatt. Hun nevnte ikke en eneste gang for meg at hun var syk. Så denne nyheten var nok et sjokk for meg å få høre, sier faren i retten. Videre forteller han at han fikk beskjeden om datterens død i en e-post. – Jeg skulle sende dem en e-post og ønske godt nytt år, og da hadde jeg allerede fått en e-post fra henne, sier faren. Og der sto det at datteren din var død, spør bistandsadvokaten faren: – Ja. Jeg visste ikke at situasjonen var så alvorlig. Hadde jeg visst at barnet hadde anoreksi ville jeg nok prøvd mer intenst å gjøre noe. Men jeg visste ikke det. Jeg visste ikke noen ting, sier faren som forklarer seg via tolk. På spørsmål fra aktor Arne Ingvald Dymbe bekrefter han at den tiltalte kvinnens mor fortalte ham at datteren døde ved å ha blitt kvalt og kollapset, etter å ha fått noe halsen.Faren gråter og er tydelig beveget i vitneboksen. Via sin bistandsadvokat Marianne Stein har han varslet et erstatningskrav. Faren sier i retten at han ikke trodde på at datteren var død. – Jeg trodde min tidligere kone løy for meg, slik hun hadde løyet for meg hele tiden. Jeg var opptatt med jobben min, så jeg bare fortsatte å jobbe. Jeg tenkte på det, men trodde hundre prosent at det ikke hadde skjedd. Han sier videre at han først trodde på det da FBI besøkte han hjemme fem måneder senere.Den tiltalte kvinnen valgte å forlate rettssalen fordi hun «ikke orker» å høre eksmannens forklaring. I retten forteller faren at de to kranglet mye sammen da de bodde sammen i USA. – Alt var bra mellom oss inntil vi begynte å bo sammen i USA. Vi kranglet mye om små ting, sier han og forteller om et forhold som delvis var turbulent. Angelica ble født mens paret bodde i USA, men etter hvert tok tiltalte med seg datteren og flyttet til Norge. – Den første tiden hadde vi god kontakt. Vi hadde ikke et nært forhold, men det var ganske greit. Jeg er jo barnets far. Men jeg merket meg at hun ikke var glad i meg., forklarer mannen. Kvinnens forsvarer Ann Turid Bugge konfronterer mannen med at han skal ha utsatt den tiltalte kvinnen for vold, og at det var årsaken til at kvinnen ikke ville at han skulle ha kontakt med datteren. Bugge sier at kvinnen hadde voldsalarm halvannet år etter han skal ha utsatt henne for vold. Han sier han ikke er kjent med det. Senere hevder Bugge at det fremkommer i mail-korrespondanse mellom tiltalte og faren at han skal ha sittet i fengsel som følge av vold mot tiltalte. Faren bekrefter at han satt én dag i fengsel.Bistandsadvokaten spør om paret gjorde noen avtale om foreldreansvaret for Angelica da han var på besøk i Norge julen 2002. – Vi hadde en samtale på en kafé i Lommedalen. Der så jeg datteren min. Jeg var veldig glad for å holde henne i armene. Den gleden varte ikke lenge. Hun ga meg et papir jeg skulle skrive under på, og sa at hvis jeg ikke skrev under på det var alt slutt mellom oss. Jeg ble dessverre redd, og redd for å miste dem – så jeg skrev under slik hun ba meg om, sier faren. Han sier han kom til Norge en gang til etter det, da Angelica var to år gammel. Faren mener tiltalte på et tidspunkt forsøkte å vende datteren mot ham. Han sier han fortsatte å ringe og skrive til datteren etter at han og den tiltalte kvinnen skilte lag, men at tidsforskjell og arbeidstider gjorde at han måtte ringe sent om kvelden. – Min kjærlighet til Angelica døde aldri. Jeg fortsatte likevel å ringe og skrive, sier faren.Valdres tingrett besluttet fredag at saken fortsetter etter at den tiltalte kvinnens forsvarere torsdag begjærte saken utsatt på ubestemt tid. Forsvarerne mente kvinnen (46) måtte gå i terapi for å kunne huske hva som skjedde i perioden før og da datteren døde. – For retten fremstår det som usikkert om hun vil huske i større utstrekning å ha gjennomgått terapi. Retten mener tiltalte har hatt rikelig tid til å gjøre rimelige tiltak for å forsøke å huske det hun ikke husker, leser rettens administrator Pål Prestsæter. – Bare hun kan iverksette de tiltak som hun mener vil gjøre at hun igjen vil erindre, men tiltalte har ikke forklart seg om denne perioden til hverken familie eller andre, så det er derfor ikke overraskende at hun ikke har gjort det i retten heller, fortsetter han. Retten mener en fortsettelse av saken ikke er strid med Den europeiske menneskerettighetskonvensjonens artikkelen 6 om tiltaltes rett til å forsvare seg.
Faren til Angelica (13) som døde av avmagring på Beitostølen, sier han ble varslet om datterens død i en e-post.